**Návrh**

**Zákon**

**z................2009,**

**ktorým sa mení a dopĺňa zákon č. 528/2008 Z. z. o pomoci a podpore poskytovanej z fondov Európskeho spoločenstva**

Národná rada Slovenskej republiky sa uzniesla na tomto zákone:

**Čl. I**

**Zákon č. 528/2008 Z. z. o pomoci a podpore poskytovanej z fondov európskeho spoločenstva sa mení a dopĺňa takto:**

**1.** V § 7 odsek 5 znie:

„(5) Riadiaci orgán zriadi monitorovací výbor. Zloženie monitorovacieho výboru upraví štatút. Riadiaci orgán zverejní na svojej internetovej stránke menný zoznam členov monitorovacieho výboru a po každom zasadnutí monitorovacieho výboru zápisnice zo zasadnutia s materiálmi predloženými na zasadnutie monitorovacieho výboru.“.

**2.** V § 14 ods. 5 písmeno f) znie:

„f) odôvodnenie vrátane výsledkov odborného hodnotenia a výberového procesu,“.

**3.** § 14 sa dopĺňa odsekom 16, ktorý znie:

„(16) Riadiaci orgán predkladá na najbližšie rokovanie monitorovacieho výboru, správu o vyhodnotení výzvy, v ktorej uvedie:

1. informáciu o schválených a neschválených žiadostiach vrátane výsledkov hodnotenia a výberu a najčastejších dôvodoch zamietnutia žiadostí,
2. nedostatky pri konaniach o žiadosti, sťažnosti žiadateľov týkajúcich sa výzvy a konaní o žiadosti,
3. nedostatky v procese hodnotenia a posudzovania žiadostí,
4. podrobnú informáciu o preskúmaniach rozhodnutí o neschválení žiadosti ,
5. podrobnú informáciu o konaniach o zaujatosti a ich výsledkoch.
6. návrh opatrení na odstránenie identifikovaných nedostatkov.“.

**4.** V § 33 znie:

"§ 33

(1) Riadiaci orgán zverejňuje na svojej internetovej stránke najneskôr do 15 pracovných dní od rozhodnutia o schválení žiadosti tieto údaje

1. meno a priezvisko fyzickej osoby alebo obchodné meno právnickej osoby, ktorá žiada o poskytnutie pomoci,
2. názov a ciele projektu,
3. miesto realizácieprojektu,
4. čas realizácie projektu,
5. výšku schválenej pomoci,
6. celkové oprávnené náklady na projekt,
7. ukazovatele projektu; ukazovateľmi projektu sú na účely tohto zákona merateľné a overiteľné ukazovatele splnenia cieľov projektu,
8. celkové výsledky hodnotenia projektu

(2) Riadiaci orgán je povinný aktualizovať údaje uvedené v odseku 1, ak na základe rozhodnutia o preskúmaní rozhodnutia o schválení žiadosti alebo rozhodnutia o neschválení žiadosti tieto údaje zmenia.

(3) Riadiaci orgán zverejňuje na svojej internetovej stránke najneskôr do 15 pracovných dní od rozhodnutia o neschválení žiadosti tieto údaje

1. meno a priezvisko fyzickej osoby alebo obchodné meno právnickej osoby, ktorá žiada o poskytnutie pomoci,
2. názov projektu,
3. výšku požadovanej pomoci.
4. Na zverejňovanie pri poskytovaní podpory sa vzťahuje osobitný predpis.79)"

**5**. § 35 sa dopĺňa odsekom 6, ktorý znie:

„(6) Na zverejňovanie pri poskytnutí podpory sa použije § 33.“

**6.** § 45 vrátane nadpisu znie:

"§ 45

# Zaujatosť

1. Osoba, ktorá sa podieľa na konaní o žiadosti je z tohto konania vylúčená, ak so zreteľom na jej pomer k žiadateľovi alebo žiadosti možno mať pochybnosť o jej nezaujatosti.
2. Ak sa osoba, ktorá sa podieľa na konaní podľa odseku 1, dozvie o skutočnostiach nasvedčujúcich jej zaujatosť, oznámi to bezodkladne riadiacemu orgánu.
3. Ak sa iná osoba dozvie skutočnosti nasvedčujúce zaujatosť osoby, ktorá sa podieľa na konaní podľa odseku 1, oznámi to riadiacemu orgánu najneskôr do 15 dní od zverejnenia údajov podľa § 31.
4. Riadiaci orgán rozhodne o zaujatosti do 10 dní od oznámenia skutočností nasvedčujúcich zaujatosť osoby, ktorá sa podľa na konaní podľa odseku 1. Počas konania o zaujatosti je konanie o žiadosti prerušené. Riadiaci orgán zašle bezodkladne rozhodnutie o zaujatosti osobe, ktorej zaujatosť bola oznámená a osobe, ktorá podala oznámenie podľa odseku 3.
5. O zaujatosti osoby, ktorá sa podieľa na konaní podľa odseku 1, rozhoduje riadiaci orgán aj bez návrhu.
6. Ak sa v konaní o zaujatosti preukáže dodatočne zaujatosť osoby, ktorá sa podieľala na konaní o žiadosti, riadiaci orgán zruší rozhodnutia o žiadosti, ktorej sa zaujatosť týka a žiadosť posúdi v novom konaní.
7. Na opakované oznámenia o zaujatosti podané z toho istého dôvodu, riadiaci orgán neprihliadne, ak už o nich rozhodol. Osobe, ktorá podala opakované oznámenie z toho istého dôvodu, riadiaci orgán oznámi, že ide o opakované oznámenie a zašle jej kópiu pôvodného rozhodnutia.
8. Ak osoba, ktorá je v štátnozamestnaneckom pomere a podieľa sa na konaní o žiadosti podľa odseku 1 neoznámi skutočnosti nasvedčujúce jej zaujatosť a v konaní o zaujatosti sa preukáže jej zaujatosť, ide o závažné porušenie služobnej disciplíny podľa § 40 odsek 2 písm. c) zákona č. 312/2001 Z.z. o štátnej službe.“.

**Čl. II**

Tento zákon nadobúda účinnosť od 1. septembra 2009.